TULTA JERUSALEMISTA
Avataan Jumalan Sana, Jeremian luku 31.
Toistakaa perässäni: Tänään opiskelen Jumalan Sanaa.
Se uudistaa mieleni, ja opin tuntemaan Jumalan paremmin.
Opin ylistämään Häntä ja vaeltamaan Hänen kanssaan maan päällä.
Jeshua Messias on Jumalan Sana, joka tuli lihaksi ja vereksi.
Myös se, mitä opin tänään, tulee lihaksi elämässäni.
Niin tuotan runsasta hedelmää -
ja kunniaa Jumalalle, Jeshuan nimessä, aamen!
Luetaan ensin 1. Joh. 4.
1. Joh. 4:7―10: -
"Rakkaani, rakastakaamme toinen toistamme, -
sillä rakkaus on Jumalasta; ja jokainen, joka rakastaa, -
on Jumalasta syntynyt ja tuntee Jumalan.
Joka ei rakasta, se ei tunne Jumalaa, sillä Jumala on rakkaus.
Siinä ilmestyi meille Jumalan rakkaus, -
että Jumala lähetti ainokaisen Poikansa maailmaan, -
että me eläisimme hänen kauttansa.
Siinä on rakkaus ― ei siinä, että me rakastimme Jumalaa, -
vaan siinä, että hän rakasti meitä -
ja lähetti Poikansa meidän syntiemme sovitukseksi."
Jumalan Sana vaatii meitä ennen kaikkea rakastamaan Herraa.
Marcel opetti viime viikolla upeasti tästä aiheesta.
Hän kertoi esimerkkejä Laulujen laulusta ja omasta elämästään.
Se kosketti minua syvästi. Meinasin puhjeta itkuun.
Ajattelin kuitenkin, ettei se ole sopivaa pastorille.
Se on tärkein käsky.
Rakasta Herraa kaikesta sydämestäsi, kaikesta sielustasi -
ja kaikesta voimastasi.
Se ei ole pyyntö, vaan käsky. Jumala vaatii sitä.
Israel on epäonnistunut siinä koko historiansa ajan.
Ps. 119: "Suuri rauha on niillä, jotka rakastavat sinun lakiasi, -
eikä heille kompastusta tule."
Emme kuitenkaan ole rakastaneet Hänen käskyjään.
Emme ole rakastaneet Häntä niin kuin Hän vaatii.
Uskon, että Jumala lakia antaessaan ei odottanutkaan, -
että joku pystyisi sen täyttämään niin kuin Jeshua sen lopulta täytti.
Sen sijaan laki annettiin näyttämään meille, -
ettemme pysty rakastamaan Jumalaa niin kuin Hän vaatii.
Koska ihmiset eivät pysty täyttämään tätä käskyä, -
he lisäävät käskyn käskyn päälle ja läksyn läksyn päälle.
Israelilla onkin nyt yli 3000 käskyä.
Rabbit ovat keksineet yhä uusia käskyjä.
Jumalan Sanaa ei pystytä täyttämään, -
sillä sitä ei tehdä väellä eikä voimalla, vaan Herran Hengellä.
Jumala on muuttanut kaiken.
Rakkaus ei ole siinä, että me rakastimme Häntä, -
vaan että Hän rakasti meitä.
Muistutan siitä, mitä Jeshua sanoi juutalaisille: -
"Minä olen tie ja totuus ja elämä; -
ei kukaan tule Isän tykö muutoin kuin minun kauttani."
Jumala ilmoittaa meille tärkeimmän päämäärän: -
tulla Isän tykö.
Suurin osa maailman ihmisistä varmaankin uskoo, -
että Jumala on olemassa, -
mutta Jumala tahtoo olla Isämme.
Se on keskeinen ilmoitus.
Jeshua rukoili: "Minä olen ilmoittanut sinun nimesi ihmisille."
Mikä nimen Hän ilmoitti? Abba, Isä.
Vain kerran Jeshua käytti nimeä "Jumala", -
sanoessaan ristillä: "Jumalani, Jumalani, miksi minut hylkäsit."
Yleensä Hän sanoi "Abba" tai "Isänne, joka on taivaassa".
Tämä on merkittävä ilmoitus.
Monilta Jeshuaan uskovilta -
puuttuu tämä ilmoitus.
He uskovat kyllä Jumalaan, maailman Luojaan, -
ja kuninkaiden Kuninkaaseen, -
mutta he eivät usko Isään.
Isä on sellainen, joka ottaa syliin.
Isä ymmärtää, tukee ja kehittää lapsiaan.
Kuten Jeshua sanoi, -
jos te pahat osaatte antaa lapsillenne hyviä lahjoja, -
kuinka paljon enemmän Isänne antaa hyvää niille, jotka sitä anovat.
Tai Pyhän Hengen, kuten toisessa evankeliumissa sanotaan.
Pyhä Henki todistaa hengellemme, -
että olemme Jumalan lapsia.
Miten Isään voi olla yhteydessä?
Ennen kaikkea täytyy uskoa, että Jeshua on Jumalan Karitsa, -
joka maksoi täyden hinnan.
Sen ansiosta pääset Isän läsnäoloon.
Jumalan luo tullaan tuomittavaksi, -
mutta Isän luo tullaan armahdettavaksi.
Pääsiäinen lähestyy.
Pääsiäisenä Jeshua meni ristille.
Se kertoo Jumalan rakkaudesta kaikessa suuruudessaan.
Se on todella väkevää.
Jumala antoi sydämensä meidän tähtemme.
Jeshua joutui ristillä eroon Isästä, -
jotta me voisimme päästä yhteyteen Isän kanssa.
Se koskettaa minua syvästi.
Kasvoin ilman isää. En edes tiennyt, mitä isä merkitsee.
Nyt tunnen Isän rakkauden.
Messiaan ruumis ja koko maailma kärsii hylkäämisestä.
Israelkin on hylätty.
Tunnemme sen, emmekä tiedä, miten päästä siitä tunteesta eroon.
Tarvitsemme Isän läheisyyttä.
Paavali aloitti sanoilla "Herran Jeesuksen Kristuksen armo..."
Miksei hän aloittanut Isän Jumalan rakkaudesta?
Ef. 2:8: "Sillä armosta te olette pelastetut uskon kautta, -
ette itsenne kautta ― se on Jumalan lahja..."
Tarvitsemme ennen kaikkea armoa.
Jeshuan armo, Isän Jumalan rakkaus -
ja Pyhän Hengen osallisuus olkoon kanssanne!
Pyhä Henki tuo meidät Isän yhteyteen.
Sinun täytyy kuitenkin olla oma itsesi.
Sinun ei tarvitse esitellä Jumalalle puutteitasi.
Anna Hänelle se, mitä sinulla on. Avaa sydämesi!
Keskustele Pyhän Hengen kanssa!
Kun istun autoon, pyydän Pyhää Henkeä viereeni.
Ehkä se ei ole mielestänne normaalia, -
mutta en olekaan ollut normaali pitkään aikaan.
Sen jälkeen, kun Jeshua kosketti sydäntäni, en ole ollut normaali.
Olen kuitenkin normaalimpi kuin ne, jotka pitävät itseään normaaleina.
Toivottavasti tekin olette tällaisia.
Tyhjennän viereisen istuimen ja pyydän Pyhää Henkeä istumaan.
Niin olen valmis kuuntelemaan Pyhää Henkeä joka hetki.
Eilen julistin tähän tapaan Marinan vanhemmille.
Sanoin, että kuulen Jumalan Hengen puhuvan.
Sanoin, että älkää nyt pelätkö, että olen tullut hulluksi.
Jumala on luonut meille puhekyvyn.
Hän loi meidät kuvakseen, joten tietysti Hänkin pystyy puhumaan.
Tarvitsemme ilmoitusta siitä, että Jumala on Isä.
Miksi olemme joskus piikkikasvien kaltaisia?
Meitä on vaikea lähestyä, -
ja ne, jotka meihin koskevat, satuttavat itsensä.
Koska meillä ei ole ilmoitusta Isästä, -
ja olemme hylättyjä ja neuvottomia.
Tästä Messiaan ruumiin ongelmasta täytyy nyt puhua.
Seurakunnissa täytyy nyt parantaa ihmisiä hylkäämisestä.
Pyhä Henki kysyi minulta: -
"Kun 2000 vuotta sitten uskovia tapettiin Messiaan nimen tähden, -
oliko heillä aikaa parantaa toisiaan hylkäämisestä?"
Vastasin, että en usko. Nyt kuitenkin voimme tehdä sen.
Ihmiset, jotka ovat uudestisyntyneet kauan sitten, -
kärsivät yhä hylkäämisestä.
Ehkä heillä on ollut vaikeuksia lapsuudessa -
tai myöhemmin elämässä.
Kun ottaa vastaan Jeshuan, -
on tärkeää ottaa Jumala vastaan Isänä.
Ei vain Vapahtajana ja Pelastajana, -
vaan myös rakastavana Isänä, -
joka on valmis tekemään vuoksesi mitä tahansa.
Sanokaa "aamen"!
Olemme epäonnistuneet lain noudattamisessa.
Emme ole rakastaneet Herraa -
koko sydämestämme, sielustamme ja voimastamme.
Rabbit väittävät, että jotkut ovat pystyneet täyttämään lain.
Se ei ole totta. Jo ennen lain antamista Abraham epäonnistui.
Hän petti Saaraa Haagarin kanssa, ja siitä syntyi Ismael.
Sen jälkeen Jumala tuli Abrahamin luo, -
ja tämä heittäytyi katuen maahan.
Mooses epäonnistui kansan painostuksen alaisena.
Muistatteko, mitä hän teki sauvallaan?
Hän löi sillä kalliota kahdesti.
Tämän takia hän ei päässyt luvattuun maahan.
Jumala kuitenkin muutti tämän kuvion.
Rakkaus ei ole siinä, että me rakastimme Häntä, -
vaan että Hän rakasti meitä.
Uskonnollisten on vaikea käsittää tätä.
Sellaisia on joukossamme valitettavan paljon.
He yrittävät omin voimin rakastaa Herraa.
Sen seurauksena on hylkäämisen kokemus.
Ei Jumala heitä hylkää, vaan he itse, koska he eivät ota rakkautta vastaan.
On tärkeää uskoa joka hetki, että Jumala on hyvä.
Silloinkin, kun edessä on haasteita ja vaikeuksia, -
tai jotain hirveää tapahtuu.
Sitä Jumalan rakkauteen uskominen merkitsee.
Vaikka olisit menettänyt kaiken, niin muista, mitä Job sanoi: -
"Herra antoi, ja Herra otti; kiitetty olkoon Herran nimi."
Se on ilmoitus siitä, että Jumala tahtoo vain hyvää lapsilleen.
Pyydä Pyhää Henkeä näyttämään, -
johtuuko tämä tilanne jostain synnistä tai virheestä.
Ennen kaikkea on tehtävä parannus.
Rakkauden tähden.
Rakkautta on sekin, että kun teet syntiä, voit katua, -
ja Hän antaa anteeksi.
Jos nyt tunnet olevasi hylätty, etkä tiedä, mitä tehdä, -
sille tunteelle on aika sanoa hyvästit.
Monet valittavat, ettei seurakunnassa ole rakkautta.
Ei vain tässä, vaan kaikissa seurakunnissa.
Koet olevasti hylätty.
Ainakin yksi kuitenkin rakastaa.
Juurissasi on jotain, mikä pitäisi repiä irti.
Jokin estää sinua näkemästä toisten rakkautta.
Jos sinua ei tervehditä, ajattelet, että sinulle ollaan vihaisia.
Ongelma on kuitenkin syvemmällä, ja sitä on käsiteltävä.
Epäilet koko ajan, että jollakin on jotain sinua vastaan, -
vaikka kukaan ei olisi tehnyt mitään.
Se on saatanan tyrkyttämä vale.
Suokaa anteeksi ilmaisuni, mutta saatana raiskaa ihmisiä hengellisesti.
Ihmiset stressaavat jatkuvasti -
ja pelkäävät, että muut ovat heitä vastaan.
Se ei ole totta. Se on saatanasta.
Jos muuten haluat, että sinua rakastetaan, -
rakasta itse ensin.
Kylvä, niin saat leikata. Oletteko samaa mieltä?
Älkää katsoko minua noin! Kyllä minäkin kärsin näistä ongelmista.
Osaan kuitenkin hoitaa asian heti.
Täytyy toimia heti.
Hylkäämisen tunteen ei saa antaa kasvaa.
Muuten ajattelemme, että kaikki ovat pahoja, -
mutta se on uskonnollisuutta.
Joka tapauksessa Jumala ainakin rakastaa meitä, ja se riittää.
Olen kuitenkin varma siitä, -
että on olemassa ihmisiä, jotka rakastavat sinua.
Äitisi, isäsi, miehesi, vaimosi, lapsesi, -
pastorisi... Rakastan muuten teitä kaikkia.
Te ette aina ymmärrä rakkauttani, mutta ei se mitään.
Joskus sekin on rakkautta, kun sanoo "ei".
Joskus minun täytyy sanoa "ei". Opettelen sanomaan niin.
Opetelkaa tekin sanomaan "ei", kun Jumala sanoo "ei".
Jatketaan.
Ilman ilmoitusta rakkaudesta elämme pelossa.
Pelossa ei ole mitään hyvää.
Pelossa eläminen on rankkaa.
Meille on usein opetettu, -
että pelko karkotetaan uskolla. Se ei ole totta.
Vain rakkaus karkottaa pelon. Miten se tapahtuu?
Siten, että tiedät Jumalan rakastavan sinua.
Jumala rakastaa sinua.
Kun tiedät, että maailman Luoja, Jaakobin Väkevä, -
kuningasten Kuningas, -
on Isäsi, joka rakastaa sinua, -
niin kun pelko yrittää iskeä, et anna sille sijaa.
Siksi voit tehdä asioita, joita tämä maailma ei ymmärrä.
Et välitä maailman mielipiteistä.
Jumalan kanssa, rakkauden tähden, voit toimia niin, -
että maailma sanoo sinua hulluksi ja typeräksi.
"Olet seonnut!"
Kuulkaa te kaikki, jotka olette naimisissa, -
ja te, jotka haluatte naimisiin.
Joskus rakkautta on enemmän ennen häitä kuin sen jälkeen.
Vaimo valittaa miehelleen: "Et enää sano rakastavasi minua."
Mies vastaa: "Sanoin hääpäivänä. Ilmoitan sinulle, jos asia muuttuu."
Ei sen saisi olla niin.
Jumala loi meidät tuntemaan ja antamaan rakkautta.
Jumala loi meidät sellaisiksi, -
että meidän täytyy rakastaa ja saada rakkautta.
Kuulkaa te, jotka olette naimisissa!
Olin valmis tekemään mitä vain vaimoni vuoksi, -
ja sanoin sen hänelle usein.
Hän aina muistuttaa minua: "Sanoit, että teet mitä vain vuokseni!"
Aina kun vien hänet ulkomaille, hän muistuttaa minua siitä.
Se on tärkeää.
Muistan kun tapasimme ja kävelimme Neve Jakovissa.
Se oli upeaa aikaa.
Uskon, että sellaista on myös Jumalan kanssa.
Nautin aina vaimoni läsnäolosta.
Jos voimme nauttia näin toisistamme, -
miten paljon enemmän Jumalasta, taivaallisesta Isästämme!
Jokaisen hetkemme täytyisi olla kallisarvoinen.
Älkäämme lukeko Jumalan Sanaa kuin uskonnolliset.
Luin Jeremian luvun 31 monta kertaa viikossa, -
koska näin siinä Jumalan rakkauden kansaansa Israelia kohtaan.
Pelossa eläminen on kärsimystä.
Jos olet köyhä tai sairas, muista aina, että Jumala on hyvä.
Jumala rakastaa meitä.
Rukoillaan nyt yhdessä.
Ymmärsittekö sen, mistä puhuin?
Koskettiko se teitä?
Taivaallinen Isä, kiitos rakkaudestasi!
Kiitos Jeshuan armosta ja Pyhän Hengen yhteyden voimasta!
Kiitos, Isä, jokaisesta, joka on tullut tänne, -
ja jokaisesta, joka katsoo tätä ohjelmaa.
Isä, rukoilen Jeshuan nimessä, valaise sydämemme, -
anna viisauden ja ilmestyksen Henki, -
jotta oppisimme tuntemaan rakkautesi.
Kiitos, että saamme uskoa tähän rakkauteen.
Rakkaus ei ole siinä, että me rakastimme sinua, -
vaan siinä, että sinä rakastit meitä -
ja annoit Poikasi Jeshuan syntiemme edestä.
Kiitos, että saamme tulla luoksesi ja rakastaa sinua -
koko sydämestämme, sielustamme ja voimastamme.
Pyhä Henki, auta meitä, ei vain näkemään totuuden, -
vaan myös elämään siinä totuudessa.
Jeshua Messiaan nimessä, ja seurakunta sanokoon "aamen".
Suomennos: Hannele Lehtoranta